NARIADENIE KOMISIE (ES) č. 1178/2008
z 28. novembra 2008,
ktorým sa mení a dopĺňa nariadenie Rady (ES) č. 1165/98 o krátkodobej štatistike a nariadenia Komisie (ES) č. 1503/2006 a (ES) č. 657/2007, pokiaľ ide o úpravy po revízii štatistických klasifikácií NACE a CPA
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1165/98 z 19. mája 1998 o krátkodobej štatistike (1), a najmä na jeho článok 17 písm. b), e) a j),
keďže:
(1)
Nariadením (ES) č. 1165/98 sa stanovil spoločný rámec pre tvorbu krátkodobej štatistiky Spoločenstva o hospodárskom cykle.
(2)
Nariadením Komisie (ES) č. 1503/2006 z 28. septembra 2006, ktorým sa vykonáva, mení a dopĺňa nariadenie Rady (ES) č. 1165/98 o krátkodobej štatistike, pokiaľ ide o definície ukazovateľov, zoznam ukazovateľov a frekvenciu zostavovania údajov (2), sa poskytli metodologické definície ukazovateľov použité v krátkodobej štatistike.
(3)
Nariadením Komisie (ES) č. 657/2007 zo 14. júna 2007, ktorým sa vykonáva nariadenie Rady (ES) č. 1165/98 o krátkodobej štatistike, čo sa týka zavedenia európskych systémov výberových zisťovaní (3), sa bližšie uviedli pravidlá a podmienky so zreteľom na zasielanie údajov členskými štátmi zúčastňujúcimi sa na európskych systémoch výberových zisťovaní pre krátkodobú štatistiku.
(4)
Je potrebné aktualizovať zoznam ukazovateľov, úrovne členenia a agregovania, ktoré sa majú použiť pri určitých ukazovateľoch, a pravidlá a podmienky pre európske systémy výberových zisťovaní po prijatí nariadenia Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (4), a nariadenie Európskeho parlamentu a Rady (ES) č. 451/2008 z 23. apríla 2008, ktorým sa zavádza nová štatistická klasifikácia produktov podľa činností (CPA) a ktorým sa zrušuje nariadenie Rady (EHS) č. 3696/93 (5).
(5)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Zmena a doplnenie k nariadeniu (ES) č. 1165/98
Príloha A k nariadeniu (ES) č. 1165/98 sa mení a dopĺňa v súlade s prílohou I k tomuto nariadeniu.
Článok 2
Zmena a doplnenie k nariadeniu (ES) č. 1503/2006
Príloha I k nariadeniu (ES) č. 1503/2006 sa mení a dopĺňa v súlade s prílohou II k tomuto nariadeniu.
Článok 3
Zmena a doplnenie k nariadeniu (ES) č. 657/2007
Príloha k nariadeniu (ES) č. 657/2007 sa nahrádza prílohou III k tomuto nariadeniu.
Článok 4
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2008